Paartjie sterf saam in Pta-ongelukBradley Venter (links) en Roger Norris (Foto: Facebook) Bradley Venter (24) en Roger Norris (23) is die naweek dood in ŉ ongeluk in Garsfonteinweg in Pretoria. Warwick Stobrawe, Bradley se broer se skoonpa, het aan Maroela Media bevestig die twee jong mans was Saterdag op pad na stalle om na hul perde om te sien, toe die ongeluk plaasgevind het. Die twee mans bly op ŉ kleinhoewe ongeveer 19 km buite Pretoria. Die paartjie was in ŉ ongeluk betrokke en het uitgeklim om die omvang van die skade te bepaal, toe ŉ ander motor hulle getref het. Die twee mans was baie lief vir diere en onafskeidbaar. Bradley het in die bemarking- en verkopebedryf gewerk en Roger was in die telekommunikasiebedryf. Konst. Munyadziwa Phungo, woordvoerder van die polisie, het aan Rekord-koerant gesê die motoris, wat die twee jong mans omgery het, is dadelik in hegtenis geneem op aanklag van strafbare manslag en dronkbestuur. ‘n Gedenkdiens word Woensdag om 11:00 in die Pierre van Ryneveldkerk gehou. *Die berig is gewysig sedert dit aanvanklik gepubliseer is. – Red